देखा जाये तो लोककलायें व्यक्यिों के जीवन में मात्र शुभ-अशुभ को दर्शाने के लिए अथवा सुन्दरता के लिए ही अलंकृत नहीं की जाती हैं वरन् इनके पीछे सामाजिक स्वीकार्यता भी कार्य करती है। ये अलंकरण, ये मांगलिक प्रतीक हमारी संस्कृति के विराट भाव हैं जिनमें जीवन को देखने की समझ, जीवन को चरितार्थ करने की समझ का समावेश होता है। इन अलंकरणों में, इन मांगलिक प्रतीकों में हमारी परम्पराओं के, हमारी मान्यताओं के मूल्य, सरोकार आदि का चित्र भी छिपा होता है। यह सम्भव है कि समय में परिवर्तन के साथ-साथ लोककलाओं की चित्रण-शैली में, मांगलिक प्रतीकों की अलंकरण-शैली में कुछ परिवर्तन आ गया हो किन्तु यह सत्य है कि ये प्रतीक अपने आपमें मांगलिकता को समाहित किये हुए जीवन ऊर्जा की संजीवनी का प्रवाह सदैव निरन्तरता से बनाये हुए हैं। लोकपरम्परा में जीवित ये मांगलिक प्रतीक लोकजीवन में अपनी उपस्थिति को सदा-सदा बनाये रखेंगे और मानव को मानव-मूल्यों के प्रति, जीवन-मूल्ल्यों के प्रति सचेत करते रहेंगे।